SKRIFTLIG FORESPØRGSEL E-3345/00

af Ursula Schleicher (PPE-DE) til Kommissionen

(25. oktober 2000)

Om: Kørekort i EU

I betragtning af at der findes ca. 200 mio. forskellige kørekort på basis af mere end 80 forskellige kørekortsmodeller i EU, er det ifølge Kommissionens udsagn vanskeligt for det lokale politi at bevare et overblik.

1. Er Kommissionen bekendt med, at tyske kørekort specielt i Italien inddrages og i modstrid med lovgivningen ikke udleveres igen, og at der heller ikke gives oplysning på forespørgsel?

2. I forbindelse med en ansøgning om omskrivning af et kørekort fra en anden EU-medlemsstat til tysk kørekort skal der indhentes oplysninger fra det udenlandske register i det pågældende land. Er Kommissionen bekendt med, at det i mange tilfælde, og specielt når det drejer sig om det italienske register, til tider kan tage flere måneder, inden disse oplysninger når frem?

3. Er Kommissionen bekendt med, at selv myndighederne i medlemsstaterne til dels ikke længere anerkender de gamle kørekort?

4. Hvad agter Kommissionen at gøre for at sikre mere gennemskuelighed og information både for myndighederne i medlemsstaterne og borgerne?

Svar afgivet på Kommissionens vegne af Loyola de Palacio

(6. december 2000)

1. Kommissionen er ikke blevet informeret om den konkrete sag, hvor kørekort udstedt i Tyskland i modstrid med fællesskabslovgivningen er blevet inddraget i Italien uden senere at blive udleveret. Endvidere må enhver tilbageholdelse af kørekort vurderes i forhold til de nationale bestemmelser, efter hvilke tilbageholdelsen gennemføres. Skulle Kommissionen dog få oplysninger om en sådan overtrædelse af fællesskabslovgivningen, vil den pålægge den pågældende medlemsstat at standse denne praksis, og i tilfælde af en systematisk og gentagen overtrædelse vil Kommissionen behandle sagen i henhold til proceduren i EF-traktatens artikel 226 (tidligere artikel 169).

2. Det må bemærkes, at ombytningen af kørekort, som er udstedt i en anden medlemsstat, er helt frivillig, efter at Rådets direktiv 91/439/EØF af 29. juli 1991 om kørekort(1) er trådt i kraft. Kørekortet ombyttes udelukkende på kørekortindehaverens anmodning (artikel 8, stk. 1). En sådan ombytning må dog ikke betragtes som en undtagelse i forhold til princippet om gensidig anerkendelse, som det er beskrevet i artikel 1, stk. 2. Principielt skal kørekort, som er udstedt af andre medlemsstater, anerkendes uanset, om de er ombyttet eller ej.

Ifølge direktivets artikel 12, stk. 3, skal medlemsstaterne om nødvendigt udveksle oplysninger om udstedte kørekort. Dette bidrager til at fastlægge, om de udenlandske kørekort er gyldige og præcist hvilke rettigheder (køretøjskategorier og begrænsninger) de hjemler. Denne informationsudveksling må imidlertid ikke direkte eller indirekte resultere i oprettelsen af en de facto hindring for kørekortindehaveres frie bevægelighed, eller til at princippet om gensidig anerkendelse drages i tvivl.

3. Medlemsstaterne er forpligtet til at anerkende alle kørekortmodeller, som er beskrevet i Kommissions beslutning 2000/275/EF af 21. marts 2000 om ækvivalens mellem visse kategorier af kørekort(2) (som blev vedtaget på grundlag af direktivets artikel 10, stk. 1). Kommissionen opfordrede udtrykkeligt alle medlemsstater til at oplyse deres myndigheder om rækkevidden af forpligtelsen til at anerkende alle kørekort, som er udstedt i en anden medlemsstat. Der er indtil videre ikke konstateret nogen systematisk overtrædelse af princippet om gensidig anerkendelse. I lyset af det store antal kørekort og forskellige kørekortmodeller kan der dog forekomme tvivl i enkelttilfælde. Kommissionen vil derfor fortsat overvåge nøje, at princippet om gensidig anerkendelse gennemføres korrekt.

4. Kommissionen vedtog den ovennævnte beslutning med henblik på at klarlægge situationens juridiske aspekter. I betragtning af den komplekse situation med mere end 80 forskellige gyldige kørekortmodeller i Det Europæiske Økonomiske Samarbejdsområde (EØS) vil Kommissionen offentliggøre en håndbog med farveillustrationer og en præcis beskrivelse af alle EØS-kørekortmodeller, som er gyldige på nuværende tidspunkt. Kommissionen er allerede nået langt med udarbejdelsen af denne bog. Den vil blive sendt til medlemsstaternes administrative myndigheder og til kørekortindehavere, og den vil garantere, at alle de forskellige medlemsstaters gyldige kørekortmodeller vil blive anerkendt, og at den administrative praksis er ensartet.

Der ville kunne opnås en yderligere juridisk klarlægning af situationen på fællesskabsniveau med en harmonisering af kørekorts gyldighedsperiode. Antallet af forskellige kørekortmodeller i omløb ville falde gradvist i tidens løb.

(1) EFT L 237 af 24.8.1991.

(2) EFT L 91 af 12.4.2000.